Izvor: Zeljko Lukunic/PIXSELL

Zagrebački gradonačelnik Milan Bandić u četvrtak je ustvrdio da se informatika u škole uvodi kako bi se izbacio vjeronauk te da se slučaj vjeroučitelja Krešimira Bagarića, kojeg je snimilo jedno dijete u OŠ Matija Gubec kako na nastavi širi govor mržnje, koristi za stvaranje krizne situacije i progon vjeroučitelja.

"Netko tko vlada medijima je od kurikularne reforme to uspio pretvoriti u revolucionarnu parolu, a da za to nema ni cilja ni sadržaja. To je opasno. To je panika, pa nije panika jedan Bagarić. Dali su reformi vanzemaljski smisao. Sad vi postavite pitanje tko je to i što se događa. Pod kojim zakonom je uvedena informatika? Osim da istjeramo vjeronauk i uvedemo informatiku. I onda udri po vjeronauku, Kaptolu i vjeroučiteljima zbog jedne neodgovorne osobe", kazao je Bandić na konferenciji za novinare na temu "Vjeroučitelj Bagarić ukrao je Božić, ministrica Divjak školske praznike".

"Netko prevodi nedovršene kurikularne dokumente i šaljući ih na tzv. recenzije, poziva da nam stranci mijenjaju povijest", dodao je.

Bandić je ustvrdio da oni koji okupiraju javni prostor, ne ostavljaju mjesta za prava pitanja, a smatra da su obrazovni sustav monopolizirale interesne skupine.

"Uzurpirajući medijski prostor, provodi se nabavka računalne opreme bez natječaja. Skriva se samovolja i partikularni interesi određenih političkih stranaka. Imam osjećaj da sve skupa ima jedan cilj, kako zatrti nacionalni identitet", kazao je Bandić.

Stranka rada i solidarnosti najoštrije osuđuje govor vjeroučitelja Bagarića, ali...

Naglasio je da Stranka rada i solidarnosti glasno i najoštrije osuđuje govor vjeroučitelja Bagarića.

"To je sramotan čin i to je isključivo stav pojedinca koji ne smijemo poistovjetiti s nastavom vjeronauka. Ovaj incident zakonito je riješen s razine škole, ureda za vjeronauk i pravosudnih institucija, no iza zavjese ovog slučaja kriju se druge aktivnosti interesnih skupina. Nakon uspješno riješenog problema umjesto da se mirno kontrolira i usmjerava razvoj situacije, neki porukom na Facebooku obnavljaju slučaj Bagarić, stavljajući na raspolaganje školi krizni tim za psihološku podršku u vrijeme zimskih praznika, kada u školi, gle apsurda, nema niti jednog učenika", kazao je. Bandić. Ustvrdio je da je netko čin pojedinca pretvorio u kriznu situaciju.

Postavio je pitanje zašto neki od riješenog slučaja Bagarić stvaraju nacionalnu i moralnu paniku, poručivši da nije jedan vjeroučitelj slika i prilika Crkve i vjernika.

Tražimo od svih političkih stranaka da se ograde od ove priče

"Ovaj neprihvatljiv govor nije govor svih vjernika nego jedne osobe. Ovo je tipična politizacija i tražimo od svih političkih stranaka da se ograde od ove priče koja u fokusu više nema neprimjereni čin", kazao je Bandić.

Zastupnica u zagrebačkoj Gradskoj skupštini Gordana Rusak kazala je da nije objavljen javni poziv na koji bi se budući nastavnici informatike javljali, upitavši koji su to ljudi koji će djeci predavati informatiku.

"Potreban je javni poziv na kojem će točno biti definirane kvalifikacije ljudi koji se na taj natječaj mogu javiti i kako će se na kraju znanje i kompetencije kontrolirati. Hoće li to moći raditi ovi ljudi koji polaze tečajeve, nisam sigurna", dodala je.

Potpredsjednica Stranke rada i solidarnosti i zamjenica gradonačelnika Jelena Pavičić Vukčević poručila je da je obrazovanje prioritet, ali da bez nacionalnog konsenzusa to nije to.